Сутнасць праекта ў тым, што ён дазваляе нават вельмі занятым бацькам штодзённа атрымліваць інфармацыю аб паспяховасці і паводзінах свайго дзіцяці ў школе. На старонцы гімназічнага партала бацькі могуць убачыць адзнакі дзіцяці, яго рэйтынг у класе, школе, паведамленні аб адсутнасці навучэнца на ўроках, дамашнія заданні, заўвагі ці падзякі ад настаўнікаў, інфармацыю аб запланаваных мерапрыемствах. Дзякуючы гэтаму, мамы і таты маюць магчымасць своечасова рэагаваць на любую станоўчую ці адмоўную падзею ў школьным жыцці дзіцяці. Гэта свайго роду альтэрнатыва тэлефанаванню настаўніка, прагляду дзённіка. Часам педагогу недастаткова проста выставіць навучэнцу адзнаку. Неабходна яшчэ даць каментарый да яе, і не толькі ў вуснай форме непасрэдна дзіцяці, але і так, каб бацькі разумелі, што сёння ў іх сына ці дачкі адзнака не вельмі высокая, але ён ці яна прыклалі шмат намаганняў, вельмі пастараліся, у іх ёсць рух наперад. Такім чынам, гэта дае магчымасць падысці да кожнага дзіцяці індывідуальна, бачыць перспектыву і навучэнцам, і бацькам.